# Søknad om samtykke frå Arbeidstilsynet:

# Bekrefting på at BHT har gitt bistand i søkeprosessen

Bedriftshelsetenesta (BHT) skal gi bistand når det blir søkt om samtykke frå Arbeidstilsynet. Dette gjeld verksemder som er registrert med ein næringskode som pålegg dei å vere tilknytt ei godkjent bedriftshelseteneste.

## Om søknaden om samtykke frå Arbeidstilsynet

Tiltakshavaren må søke om – og få – samtykke frå Arbeidstilsynet til alle tiltak som er søknadspliktige etter plan- og bygningsloven. Dette gjeld tiltak som skal brukast, eller sannsynlegvis vil bli brukt, av verksemd(er) som er omfatta av arbeidsmiljøloven, jf. arbeidsmiljøloven § 18-9. Kommunen kan ikkje gi igangsettingsløyve før Arbeidstilsynet har gitt slikt samtykke.

Søknaden skal dokumentere at rammene i bygget er utforma slik at arbeidsmiljøet blir fullt forsvarleg. Det inneber at sikkerheita, helsa og velferda til arbeidstakarane blir varetatt ved at arbeidsplassar og arbeidslokale blir utforma, dimensjonert og tilrettelagt til dei arbeidsoppgåvene som skal utførast, til den enkelte arbeidstakaren og til spesielle risikoforhold ved drifta.

Tiltakshavaren må dokumentere og beskrive dei bygningsmessige løysingane, slik at dei kan samanstillast med planane. Krav som ikkje kan dokumenterast i detalj på søkestadiet, skal beskrivast så langt det er mogleg.

Saman med arbeidstakarane, og ev. leigetakarar og arbeidstakarane deira, må tiltakshavaren

* kartlegge og risikovurdere aktivitetane og prosessane som skal skje i arbeidslokala
* vurdere kva arbeidsmiljøfaktorar som er relevante
* prosjektere med bygnings- og utstyrsmessige løysingar som varetar krava til arbeidsmiljøfaktorane (krav til fysisk arbeidsmiljø)

## Bedriftshelsetenesta skal stadfeste bistand i søkeprosessen

Sidan verksemda som søker om samtykke, skal vere tilknytt godkjent bedriftshelseteneste, skal arbeidsgivaren sørge for at bedriftshelsetenesta gir bistand når verksemda planlegg og gjennomfører fysiske og organisatoriske endringar. Dette omfattar blant anna etablering, vedlikehald og tilrettelegging av arbeidsplassar, lokale, utstyr og arbeidsprosessar, jf. forskrift om organisering, ledelse og medvirkning § 13-2. Søknaden om samtykke frå Arbeidstilsynet gjeld nettopp slike endringar.

Bedriftshelsetenesta skal kjenne til verksemda, spesielle risikoforhold i ho og krava loven stiller til arbeidslokale og personalrom. På grunnlag av dette skal bedriftshelsetenesta gi råd om korleis bygningsmessige tiltak kan redusere risikoen for sjukdom og skadar, og kva personalfasilitetar o.l. som må vere på plass.

Arbeidstilsynet kan overprøve vurderingane.

Les meir om krava til fysisk arbeidsmiljø:

* [www.arbeidstilsynet.no/tema/byggesak/sjekkliste-for-krav-til-fysisk-arbeidsmiljo/](https://www.arbeidstilsynet.no/tema/byggesak/sjekkliste-for-krav-til-fysisk-arbeidsmiljo/)
* [www.arbeidstilsynet.no/tema/byggesak/veiledning-til-dokumentasjonskrav-ved-soknad-om-arbeidstilsynets-samtykke/](https://www.arbeidstilsynet.no/tema/byggesak/veiledning-til-dokumentasjonskrav-ved-soknad-om-arbeidstilsynets-samtykke/)

## Bekrefting og signering

Vi bekreftar med dette at vi som bedriftshelseteneste har gitt søkaren bistand til planane som er beskrivne i søknaden om samtykke frå Arbeidstilsynet, i tråd med krava i regelverket.

.................................................. .........................................................

Namn og rolle/tittel Namn på bedriftshelsetenesta

..................................................

Signatur